Ludvig Claesson

Ludvig Claesson (s. 30. elokuuta 1996 Ljungsarp, Ruotsi) on ruotsalainen jääkiekkopuolustaja, joka pelaa SM-liigajoukkue Vaasan Sportissa. Hän on pelityyliltään puolustava puolustaja.
Ura.
Claesson on Nittorpin kasvatti. Hän siirtyi juniorina sittemmin Gislavediin. Claesson oli kaudella 2011–2012 nostamassa seuran J18 joukkuetta kakkosdivisioonasta ykkösdivisioonaan. Hän Nittorpiin kaudella 2012–2013. Claesson debytoi vain 16-vuotiaana seuran miesten joukkueessa Ruotsin kolmanneksi korkeimmalla sarjatasolla HockeyEttanissa, jossa hän pelasi 25 runkosarjaottelua ilman tehopisteitä. Kesken kauden, tammikuussa 2013 Claesson siirtyi Röglen J18-joukkueeseen. Kaudella 2014–2015 hän oli tehoilla 4+22=26 seuran J20-joukkueen tehokkain puolustaja ja neljänneksi paras pistemies. Claesson voitti myös Röglen sisäisen tehotilaston lukemalla +26. Hän pelasi kauden aikana myös yhden ottelun lainalla HockeyEttan-joukkue Helsingborgissa.
Huhtikuussa 2015 Claesson teki Röglen kanssa kaksivuotisen SHL-sopimuksen. Hän sai jo harjoituskaudella paljon vastuuta ja teki SHL-debyyttinsä runkosarjan avauskierroksella 17. syyskuuta 2015 vieraissa Frölundaa vastaan. Claesson merkittiin heti Röglen ykköspuolustajapariin Ivan Barankan viereen. Hän sai myös yhden kahden minuutin jäähyn estämisestä. Claesson pelasi SHL:ssä kauden aikana 33 runkosarjaottelua tehden kaksi syöttöpistettä. Hän pelasi vielä osan kaudestaan Röglen J20-joukkueessa, jossa Claesson voitti J20 SuperElitin pronssia. Kauden 2016–2017 kynnyksellä syyskuussa 2016 Rögle lainasi hänet alustavasti kuukauden mittaisella sopimuksella suuremman peliajan perässä Allsvenskan-joukkue AIK:hon, jossa Claesson pelasi 12 ottelua tehden yhden syöttöpisteen. Hän pelasi kauden aikana SHL:ssä 44 runkosarjaottelua tehopistein 1+4=5 ja neljä karsintasarjan ottelua ilman tehopisteitä. Claesson teki SHL-uransa avausmaalin 14. tammikuuta 2017 ylivoimalla vieraissa HV71:tä vastaan.
Kaudeksi 2017–2018 Claesson siirtyi kaksivuotisella sopimuksella hänen edellisen kauden lainaseuraansa Allsvenskan-joukkue AIK:hon. Kaudeksi 2019–2020 hän siirtyi jatkamaan Allsvenskan-pelejään kaksivuotisella sopimuksella Tingsrydiin. Claesson nousi joukkueen varakapteeniksi. Hän oli viidellä osumallaan Tingsrydin eniten maaleja tehnyt puolustaja Rasmus Bengtssonin ja William Franssonin kanssa.
Claesson siirtyi kaudeksi 2021–2022 kaksivuotisella sopimuksella SHL-joukkue Växjö Lakersiin. Hän teki SHL:n yhden kauden piste-ennätyksensä tehoilla 5+8=13. Kaudella 2022–2023, 10. tammikuuta 2023 Växjö lainasi Claessonin alustavasti 20. tammikuuta asti kestävällä sopimuksella Tingsrydin Allsvenskan-joukkueeseen, jossa hän pelasi seitsemän ottelua. Claesson pelasi Växjössä 37 runkosarjaottelua tehopistein 1+4=5 ja 18 pudotuspeliottelua ilman tehopisteitä. Hän voitti kauden päätteeksi Ruotsin-mestaruuden.
Kaudeksi 2023–2024 Claesson palasi kaksivuotisella sopimuksella Rögleen. Hän voitti kauden päätteeksi SHL-hopeaa. Kaudella 2024–2025 Claesson toimi joukkueen varakapteenina. 
Claesson siirtyi kaudeksi 2025–2026 vuoden mittaisella sopimuksella SM-liigajoukkue Vaasan Sportiin.
Muuta.
Claessonin pikkuveli Emil pelaa puolustajana Nittorpissa Ruotsin neljänneksi korkeimmalla sarjatasolla HockeyTvåanissa. Veljesten isä Mats Claesson pelasi omalla urallaan puolustajana Ruotsin alempia sarjoja Nittorpissa ja Gislavedissa. Hän myöhemmin valmensi poikiaan Nittorpin junioreissa.